Moscova nu suportă gândul că în Republica Moldova ar putea exista români sau limba română, astfel că cea mai recentă declarație a lui Marcel Ciolacu a fost numită ”o imixtiune grosolană în afacerile Republicii Moldova”. Premierul României declarase că în țara vecină există doar români.
”Nu există moldoveni, nu există o limbă moldovenească, există limba română şi români”, a explicat Marcel Ciolacu. În condițiile în care Republica Moldova este prinsă la mijloc între Rusia și Occident, MAE rus a reacționat din nou prin Maria Zaharova, criticând dur declarațiile lui Ciolacu.
”Atragem atenţia asupra faptului că astfel de declaraţii provocatoare ale oficialilor români, care reprezintă o imixtiune grosolană în afacerile interne ale Republicii Moldova, rămân fără un răspuns adecvat din partea Chişinăului oficial”, s-a plâns, din nou, Maria Zaharova.
”Facem această evaluare acum şi vom continua să o facem. Dar această evaluare trebuie să fie făcută de toată lumea. Atât de state, care sunt organizate în cadrul unor linii naţionale şi care îşi protejează reprezentanţii etniilor în întreaga lume, cât şi de organizaţiile internaţionale, cărora comunitatea internaţională le alocă bani doar pentru a-şi îndeplini mandatul de a proteja drepturile omului, de a preveni reîncarnarea nazismului, fascismului şi a oricăror alte practici odioase”, a completat Zaharova.
Blocul politic ”Victorie”, controlat de oligarhul fugar Ila Șor, aprpopiat de Moscova, a protestat în urmă cu o săptămână în fața Ambasadei României la Chișinău față de această declarație. Marcel Ciolacu nu s-a lăsat impresionat de această dilemă a rușilor și i-a asigurat pe moldoveni că parcursul lor pro-european va fi sprijinit.
”Maia Sandu este singura soluţie europeană şi democratică pentru Moldova. România va ajuta Republica Moldova, fiindcă în Republica Moldova sunt români. Nu mai sunt moldoveni şi nu mai există limba moldovenească. Este limba română şi sunt români”, a explicat Marcel Ciolacu.
Concret, România a anunțat că va continua exportul de energie către Republica Moldova, în tentativa de a ajuta aceast țară să rupă relațiile economice cu Rusia. ”În primul rând, continuăm exportul de energie, măsură esenţială pentru supravieţuirea economică a fraţilor noştri. Astfel, planul Rusiei de a îngenunchea Republica Moldova folosind arma energiei a eşuat”, a explicat premierul.
În urmă cu două săptămâni, Maia Sandu anunța că își dorește ca țara sa să adere la Uniunea Europeană până în 2030, lăsând clar să se înțeleagă că nu mai este interesată de o relație apropiată cu Moscova. ”Scopul nostru şi misiunea noastră sunt să pregătim ţara pentru aderarea la Uniunea Europeană până în 2030. Ideal ar fi ca până atunci să avem ţara reintegrată.
Lucrăm în acest sens, dar nu depinde doar de noi. Vom face tot ce este posibil ca să realizăm reintegrarea înaintea de a accede în UE, dar nu trebuie să excludem şi alte posibilităţi. Angajamentul nostru pentru o rezolvare paşnică a conflictului rămâne la fel de puternic”, a declarat Maia Sandu.